CELEX: 62008TN0246
Language: hu
Date: 2008-06-25 00:00:00
Title: T-246/08. sz. ügy: 2008. június 25-én benyújtott kereset – Melli Bank kontra Tanács

2.8.2008   
            
            
               HU
            
            
               Az Európai Unió Hivatalos Lapja
            
            
               C 197/34
            
         2008. június 25-én benyújtott kereset – Melli Bank kontra Tanács
   (T-246/08. sz. ügy)
   (2008/C 197/59)
   Az eljárás nyelve: angol
   Felek
   
      Felperes: Melli Bank plc (London, Egyesült Királyság) (képviselők: R. Gordon QC, J. Stratford Barrister, R. Gwynne és T. Din Solicitors)
   
      Alperes: az Európai Unió Tanácsa
   Kereseti kérelmek
   
               —
            
            
               A Bíróság semmisítse meg az Iránnal szembeni korlátozó intézkedésekről szóló 2008/475/EK tanácsi határozat melléklete B részének 4. pontját, amennyiben az a Melli Bank plc-re vonatkozik;
            
         
               —
            
            
               hozzon további vagy más intézkedéseket, amelyek ezen körülmények között jogszerűnek és megfelelőnek tűnnek;
            
         
               —
            
            
               kötelezze a Tanácsot a bank ezen eljárással összefüggésben felmerülő költségei megtérítésére.
            
         Jogalapok és fontosabb érvek
   A jelen ügyben a felperes az Iránnal szembeni korlátozó intézkedésekről szóló 423/2007/EK tanácsi rendelet (1) 7. cikke (2) bekezdésének végrehajtásáról szóló, 2008. június 23-i 2008/475/EK tanácsi határozat (2) részleges megsemmisítését kéri, amennyiben a felperes szerepel azon természetes és jogi személyek, jogalanyok, valamint szervezetek listáján, akiknek a pénzeszközeit és gazdasági forrásait e rendelkezéssel összefüggésben be kell fagyasztani.
   A felperes a melléklet B része 4. pontjának a megsemmisítését kéri annyiban, amennyiben őt érinti, azzal az indokkal, hogy az két szempontból jogellenes.
   Először is a felperes azt állítja, hogy a vitatott határozat aránytalan, mert a pénzeszközei és gazdasági javai befagyasztása 1) nem áll ésszerű összefüggésben az atomfegyverek elterjedésének vagy finanszírozásának megakadályozására vonatkozó céllal, 2) nem a legkevésbé korlátozó intézkedést jelenti a felperes figyelemmel követéséhez, illetve az atomfegyverek elterjedése finanszírozásának megakadályozására vonatkozó cél követéséhez.
   Másodszor a felperes azt állítja, hogy a vitatott határozat sérti a hátrányos megkülönböztetés tilalmának elvét, egyrészt annyiban, hogy a felperes ugyanolyan helyzetben van, mint az iráni bankok más egyesült királyságbeli leányvállalatai, és gyakorlatilag hasonló helyzetben, mint más egyesült királyságbeli bankok, az Iránnal kereskedelmi kapcsolatban álló egyesült királyságbeli bankokat is beleértve, de eltérően kezelték, másrészt pedig jelentősen eltérő helyzetben van, mint az Egyesült Nemzetek Biztonsági Tanácsa által megjelölt más bank, de ugyanúgy kezelték.
   
      (1)  2007. április 19-i 423/2007/EK tanácsi rendelet (HL 2007. L 103., 1. o.).
   
      (2)  HL 2008. L 163., 29. o.